Virallinen lehti nro C 118 , 29/04/1999 s. 0009



KIRJALLINEN KYSYMYS E-1935/98 esittäjä(t): Roberta Angelilli (NI) komissiolle (18. kesäkuuta 1998) Aihe: Turvatyyny ja tieliikenteen turvallisuus Turvatyynyn käyttöä ei Italiassa tällä hetkellä säännellä minkäänlaisin määräyksin. Näin on siitä huolimatta, että turvatyynyn ominaisuudet ovat usein syynä vahinkoihin: turvatyyny ei avaudu tai se avautuu liian suurena. Joissakin tapauksissa matkapuhelimista peräisin olevat radioaallot ovat aiheuttaneet tyynyn avautumisen. Komissiolta kysytään edellä sanotun perusteella ja ottaen huomioon komission 14. maaliskuuta 1997 tekemä ehdotus henkilövahinkojen ehkäisemistä koskevaksi yhteisön toimintaohjelmaksi: 1. Onko olemassa muita ohjelmia tai direktiivejä, jotka koskevat tieliikenneonnettomuuksien ehkäisemistä ja tieliikenteen turvallisuutta? 2. Onko olemassa ohjelmia tai asiakirjamateriaalia liikennekasvatuksesta, joka on välttämätön keino onnettomuuksien ehkäisemiseksi? 3. Onko turvatyynyn ominaisuuksista ja käytöstä annettu määräyksiä? 4. Onko muissa Euroopan maissa tällaisia määräyksiä? 5. Komissiolta pyydetään yleistä kannanottoa asiaan. Komission jäsenen Neil Kinnockinkomission puolesta antama vastaus (10. syyskuuta 1998) Kuten parlamentin jäsen tietää, yhteisön liikenneturvallisuuden edistämistä koskeva komission tiedonanto(1) sisältää kunnianhimoisen, sekä lainsäädäntö- että muista toimista koostuvan ohjelman, jonka avulla pyritään parantamaan liikenneturvallisuutta vuosina 1997-2001. Ei ole kuitenkaan olemassa erityistä yhteisön lainsäädäntöä, joka edellyttäisi turvatyynyjen asennusta autoihin tai jossa määriteltäisiin turvatyynyjen toimintaominaisuudet. Kuljettajan ja matkustajien suojaamisesta moottoriajoneuvojen etu- ja sivutörmäyksessä annettujen neuvoston direktiivien 96/27/EY(2) ja 96/79/EY(3) vaatimusten ja määräysten mukaisesti turvatyynyjen toimivuus on kuitenkin otettava huomioon testattaessa sellaisia ajoneuvoja, joihin ne on asennettu. Kummankin direktiivin vaatimuksia on sovellettava uusiin automalleihin 1. lokakuuta 1998 alkaen ja kaikkiin uusiin autoihin 1. lokakuuta 2003 alkaen. Lisäksi turvatyynytekniikan kehittäminen on keskeinen tutkimuskohde erityisesti Euroopan unionin sisäisissä sekä kansainvälisissä tutkimusohjelmissa, ja jokin aika sitten aihetta käsiteltiin seikkaperäisesti Windsorissa, Kanadassa, pidetyssä 16. kansainvälisessä teknisessä konferenssissa, jonka aiheena oli ajoneuvojen turvallisuuden parantaminen. Komissio seuraa tiiviisti toimenpiteitä ja voi tutkimustulosten perusteella tarvittaessa tehdä lakiehdotuksia. Mitä sähkömagneettiseen yhteensopivuuteen tulee, neuvoston direktiivissä 95/54/EY(4) edellytetään, että kaikkien autossa olevien laitteiden, myös turvatyynyjen, on kyettävä toimimaan suorituskyvyn huononematta silloinkin, kun ne ovat alttiina tietyille sähkömagnettisille häiriöille. Äskettäin eräässä automerkissä havaittiin vääränlaisesta maadoituksesta johtunut valmistusvika, joka aiheutti staattisen sähkön määrän liiallista muodostumista. Asia hoidettiin pyytämällä asiakkaita palauttamaan autonsa korjausta varten. Komissiolla ei ole tietoa muista vastaavanlaisista tapauksista. Tämän vuoksi nykyiset alaa koskevat normit ja alan kehityshankkeet vaikuttavat riittäviltä. Kuten laitteiden valmistajat, komissiokin haluaa luonnollisesti varmistaa, että kaikki ajajan, matkustajan ja jalankulkijan turvallisuuden edistämiseksi tarkoitetut laitteet toimivat tehokkaasti. (1) KOM(97) 131 lopullinen. (2) EYVL L 169, 8.7.1996. (3) EYVL L 18, 21.1.1997. (4) EYVL L 266, 8.11.1995.